Title: MINISTERSTVO OBRANY SR
Author: Slavkovská
Last saved by: OngerovaI
Company: MOSR

P r e d k l a d a c i a   s p r á v a

Programové vyhlásenie vlády Slovenskej republiky medzi prioritné úlohy v oblasti       obrany štátu zaradilo aj prípravu novej ucelenej bezpečnostnej a obrannej stratégie štátu. Ich  poslaním je vytvoriť systémové predpoklady na efektívne zaručenie bezpečnosti a obrany štátu v období prechodu od individuálneho ku koaličnému modelu jeho bezpečnosti  a obrany.
V súlade s tým boli vypracované návrhy týchto dokumentov, ktoré zohľadňujú zásadné zmeny bezpečnostného prostredia Slovenskej republiky, ako aj zmeny v podstate a charaktere súčasných vojen a ozbrojených konfliktov a z toho vyplývajúce zmeny v poslaní, úlohách a systéme prípravy ozbrojených síl v 21. storočí. Slovenská republika v týchto dokumentoch musí jasne definovať svoje záujmy, ciele a priority v oblasti bezpečnosti a obrany a sformulovať zodpovedajúce stratégie postupu na ich realizáciu.
V súčasnosti platné dokumenty pre oblasť bezpečnosti a obrany štátu: Základné ciele a zásady národnej bezpečnosti Slovenskej republiky (schválené Národnou radou Slovenskej republiky v roku 1996), Obranná doktrína Slovenskej republiky (schválená Národnou radou Slovenskej republiky v roku 1994) a Národná obranná stratégia Slovenskej republiky (schválená v Rade obrany štátu v roku 1996), už nevyhovujú novým požiadavkám. 
Preto sa na základe rozhodnutia ministra obrany Slovenskej republiky z mája 1999 začala uskutočňovať ich revízia, ktorej výsledkom bol návrh na vypracovanie nových dokumentov, a to Bezpečnostnej stratégie Slovenskej republiky a Vojenskej stratégie Slovenskej republiky. Na základe revízie dokumentu Národná obranná stratégia Slovenskej republiky bolo uznesením 36. schôdze Rady obrany štátu v decembri 1999 rozhodnuté vypracovať ďalší dokument, a to Obrannú stratégiu Slovenskej republiky. Tento dokument začala v decembri 1999 pripravovať medzirezortná pracovná komisia pod gesciou Ministerstva obrany Slovenskej republiky, v ktorej boli zastúpené všetky  rezorty. 
Základným východiskom pre prípravu Obrannej stratégie Slovenskej republiky bol návrh dokumentu Bezpečnostná stratégia Slovenskej republiky, v ktorom sú zohľadnené a využité závery Strategickej koncepcie Severoatlantickej aliancie, schválenej washingtonským samitom v roku 1999, ako aj  skúsenosti viacerých demokratických štátov z prípravy obdobných dokumentov.
Poslaním Obrannej stratégie Slovenskej republiky je vytvoriť systémové základy pre rozpracovanie obrannej dimenzie bezpečnostnej politiky Slovenskej republiky na obdobie prechodu od individuálneho ku kolektívnemu modelu zaručenia bezpečnosti Slovenskej republiky. Obranná stratégia Slovenskej republiky komplexne rozpracúva širšie súvislosti systému obrany Slovenskej republiky s dôrazom na jeho riadenie. V súlade s medzinárodnými dohodami, s princípmi demokratického civilného riadenia ozbrojených síl, ako aj v duchu osvedčenej praxe a poznatkov z iných demokratických štátov sa v dokumente navrhuje jednotné riadenie všetkých zložiek ozbrojených síl Ministerstvom obrany Slovenskej republiky.
Toto riešenie zodpovedá zásade jednotného riadenia a velenia ozbrojeným silám v mieri, v krízových situáciách i v čase vojny a odstraňuje súčasnú roztrieštenosť riadenia a velenia ozbrojenými silám tromi rezortmi. Navrhovaný model je aj v súlade so závermi hodnotiacich štúdií vykonaných v oblasti obrany štátu zahraničnými expertnými skupinami v roku 2000. Je zrejmé, že toto riešenie bude vyžadovať prijatie relevantných opatrení na zabezpečenie plnenia tých úloh, ktoré doteraz plní Železničné vojsko Ministerstva dopravy, pôšt a telekomunikácií Slovenskej republiky, vojská Ministerstva vnútra Slovenskej republiky i útvary Civilnej ochrany Ministerstva vnútra Slovenskej republiky. Tieto nové skutočnosti je potrebné následne  premietnuť do príslušných právnych noriem.
Schválením Obrannej stratégie Slovenskej republiky vo vláde Slovenskej republiky        a následne v Národnej rade Slovenskej republiky sa zároveň ruší dokument Obranná doktrína Slovenskej republiky prijatá Národnou radou Slovenskej republiky v roku 1994. 
Súčasne sa vytvorí systémový základ pre prípravu ďalších dokumentov, napr. Koncepcia reformy systému obrany Slovenskej republiky, ktorá po schválení vo vláde Slovenskej republiky nahradí v súčasnosti platné dokumenty: Systém riadenia obrany Slovenskej republiky (schválený v Rade obrany štátu v roku 1996) a Systém obrany Slovenskej republiky (schválený v Rade obrany štátu v roku 1997).
Obranná stratégia Slovenskej republiky a Koncepcia reformy systému obrany Slovenskej republiky budú tiež základnými východiskami pre tvorbu zákona o obrane Slovenskej republiky a zákona o ozbrojených silách. Je odôvodnené očakávať, že s prijatím Slovenskej republiky do Severoatlantickej aliancie sa budú novelizovať všetky dokumenty bezpečnostnej a obrannej politiky. Je pravdepodobné, že perspektívne Slovenská republika v prípade získania členstva v Severoatlantickej aliancii bude mať len dva zásadné strategické dokumenty – Bezpečnostnú stratégiu Slovenskej republiky a Vojenskú stratégiu Slovenskej republiky.
Predložený návrh dokumentu svojím obsahom a spôsobom riešenia predstavuje základný dokument štátu pre oblasť obrany, ktorý bude ďalej rozpracovaný do rezortných a odvetvových dokumentov, ktoré sa týkajú zaručenia obrany štátu. V dokumente sa používajú aj pojmy, ktoré náš právny poriadok zatiaľ nepozná a nedefinuje, ale ktoré budú definované v pripravovaných  právnych normách, predovšetkým v ústavnom zákone o bezpečnosti Slovenskej republiky, v zákone o obrane Slovenskej republiky a v zákone o ozbrojených silách. Pretože ide o dokument, ktorý má nadčasový charakter a iniciuje projekciu budúceho očakávaného stavu, nemal by byť čiastočný nesúlad jeho obsahu so súčasnými právnymi normami  dôvodom pre jeho neprijatie.
Návrh Obrannej stratégie Slovenskej republiky prešiel medzirezortným pripomienkovým konaním, v ktorom sa vyjadrilo 19 ministerstiev a ostatných ústredných orgánov štátnej správy. Všetky pripomienky vecného charakteru boli akceptované. Neakceptovaná bola pripomienka Ministerstva dopravy, pôšt a telekomunikácií Slovenskej republiky, v ktorej žiadalo odložiť prerokovanie tohto dokumentu, kým nebude schválená Bezpečnostná stratégia Slovenskej republiky, ústavný zákon o bezpečnosti Slovenskej republiky a vládou Slovenskej republiky nebudú akceptované štúdie zahraničných expertov. Prijatie tejto pripomienky by znamenalo zásadné nepochopenie charakteru a významu Obrannej stratégie Slovenskej          republiky ako strategického a nadčasového dokumentu, ktorý má potrebné zmeny iniciovať. Čiastočne bola akceptovaná pripomienka Ministerstva dopravy, pôšt a telekomunikácií Slovenskej republiky týkajúca sa zloženia ozbrojených síl na najbližšie dva roky v súlade               so súčasnou platnou legislatívou, pretože jej prijatie by znamenalo konzervovať terajší nevyhovujúci stav riadenia ozbrojených síl tromi rezortmi, čo naviac kritizovali aj štúdie zahraničných tímov.
Návrh materiálu Obranná stratégia Slovenskej republiky bol prerokovaný a schválený na 10. zasadnutí kolégia ministra obrany Slovenskej republiky 10. októbra 2000 a bol postúpený na rokovanie Rady obrany štátu, ktorá ho na svojom zasadnutí 18. decembra 2000 schválila. Vzhľadom na to, že ide o dokument otvorený a aj vzhľadom na to, že v decembri 2000 Ministerstvo obrany Slovenskej republiky obdržalo materiál “Správa o stave obrany Slovenskej republiky”, spracovaný firmou CUBIC applications, Inc., boli do návrhu Obrannej stratégie Slovenskej republiky dopracované časti, ktoré sa týkajú rizík a ohrození, perspektív rozvoja ozbrojených síl a spresnenia úloh štátnych orgánov. Rovnako boli využité poznatky, ktoré boli získané v procese schvaľovania Bezpečnostnej stratégie Slovenskej republiky         vo výboroch Národnej rady Slovenskej republiky.